สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 19 เม.ย.60
20 เม.ย. 2560

ดัชนีดาวโจนส์ตลาดหุ้นนิวยอร์กปิดร่วงลง เมื่อคืนนี้ (19 เม.ย.) เนื่องจากผลประกอบการที่น่าผิดหวังของบริษัท IBM และการร่วงลงอย่างหนักของราคาน้ำมัน ได้ส่งผลให้บรรยากาศการซื้อขายเป็นไปอย่างซบเซา นอกจากนี้ นักลงทุนยังชะลอการซื้อขาย ก่อนที่การเลือกตั้งของฝรั่งเศสจะมีขึ้นในวันที่ 23 เม.ย. ขณะที่สถานการณ์ตึงเครียดในคาบสมุทรเกาหลียังคงเป็นปัจจัยที่ทำให้นักลงทุนระมัดระวังการซื้อขายเช่นกัน
ดัชนีเฉลี่ยอุตสาหกรรมดาวโจนส์ปิดที่ 20,404.49 จุด ร่วงลง 118.79 จุด หรือ -0.58% ดัชนี S&amp;P500 ปิดที่ 2,338.17 จุด ลดลง 4.02 จุด หรือ -0.17% และดัชนี NASDAQ ปิดที่ 5,863.03 จุด เพิ่มขึ้น 13.56 จุด หรือ +0.23%
 
ตลาดหุ้นยุโรปปิดบวก เมื่อคืนนี้ (19 เม.ย.) ขานรับผลประกอบการบริษัทจดทะเบียนของยุโรป ซึ่งรวมถึงบริษัทไฮเนเกน นอกจากนี้ ตลาดยังได้รับปัจจัยบวกจากการที่นักลงทุนเข้าช้อนซื้อเก็งกำไร หลังจากตลาดร่วงลงอย่างหนักก่อนหน้านี้
ดัชนี Stoxx Europe 600 เพิ่มขึ้น 0.2% ปิดที่ 377.24 จุด
ดัชนี DAX ตลาดหุ้นเยอรมันปิดที่ 12,016.45 จุด เพิ่มขึ้น 16.01 จุด หรือ +0.13% ดัชนี FTSE 100 ตลาดหุ้นลอนดอนปิดที่ 7,114.36 จุด ลดลง 33.14 จุด หรือ -0.46% ดัชนี CAC-40 ตลาดหุ้นฝรั่งเศสปิดที่ 5,003.73 จุด เพิ่มขึ้น 13.48 จุด หรือ +0.27%
 
ตลาดหุ้นลอนดอนปิดในแดนลบ เมื่อคืนนี้ (19 เม.ย.) หลังสภาสามัญชนของอังกฤษ (House of Commons) ลงมติรับรองข้อเสนอของนายกรัฐมนตรีเทเรซา เมย์ ให้จัดการเลือกตั้งทั่วไปในวันที่ 8 มิ.ย. ซึ่งเป็นการเลือกตั้งก่อนกำหนด นอกจากนี้ ตลาดยังถูกฉุดรั้งจากหุ้นจดทะเบียนรายใหญ่อย่างเบอร์เบอร์รี กรุ๊ป ซึ่งเปิดเผยผลประกอบการอันย่ำแย่
ดัชนี FTSE 100 ลดลง 33.14 จุด หรือ -0.46% ปิดที่ 7,114.36 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เมื่อคืนนี้ (19 เม.ย.) หลังจากสำนักงานสารสนเทศด้านการพลังงานของรัฐบาลสหรัฐ (EIA) สต็อกน้ำมันเบนซินเพิ่มขึ้นสวนทางกับที่นักวิเคราะห์คาดว่าจะลดลง ซึ่งข้อมูลดังกล่าวส่งผลให้นักลงทุนวิตกกังวลเกี่ยวกับภาวะอุปทานพลังงานที่สูงขึ้นในสหรัฐ
สัญญาน้ำมันดิบ WTI ส่งมอบเดือนพ.ค.ร่วงลง 1.97 ดอลลาร์ หรือ 3.8% ปิดที่ 50.44 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. ลดลง 1.96 ดอลลาร์ หรือ 3.6% ปิดที่ 52.93 ดอลลาร์/บาร์เรล
 
สัญญาทองคำตลาดนิวยอร์กปิดร่วงลง เมื่อคืนนี้ (19 เม.ย.) เพราะได้รับแรงกดดันจากการแข็งค่าของสกุลเงินดอลลาร์ อย่างไรก็ตาม สัญญาทองคำปรับตัวลงในกรอบที่จำกัด เนื่องจากสถาการณ์ตึงเครียดในคาบสมุทรเกาหลีและความไม่แน่นอนด้านการเมืองก่อนการเลือกตั้งในฝรั่งเศส ยังคงเป็นปัจจัยที่ทำให้นักลงทุนต้องการถือครองทองคำเพื่อหลีกเลี่ยงความเสี่ยง
สัญญาทองคำตลาด COMEX (Commodity Exchange) ส่งมอบเดือนมิ.ย.ลดลง 10.7 ดอลลาร์ หรือ 0.83% ปิดที่ระดับ 1,283.40 ดอลลาร์/ออนซ์
สัญญาโลหะเงินส่งมอบเดือนพ.ค.ลดลง 11 เซนต์ หรือ 0.60% ปิดที่ 18.162 ดอลลาร์/ออนซ์
สัญญาพลาตินัมส่งมอบเดือนก.ค.ร่วงลง 8.3 ดอลลาร์ หรือ 0.85% ปิดที่ 970.30 ดอลลาร์/ออนซ์
สัญญาพัลลาเดียมส่งมอบเดือนมิ.ย.เพิ่มขึ้น 4.6 ดอลลาร์ หรือ 0.6% ปิดที่ 775.60 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (19 เม.ย.) หลังร่วงลงแตะระดับต่ำสุดในรอบ 3 สัปดาห์เมื่อวันอังคารที่ผ่านมา สืบเนื่องจากแรงกดดันของตัวเลขสร้างบ้านของสหรัฐที่ต่ำกว่าคาดการณ์ รวมถึงสถานการณ์ความตึงเครียดในคาบสมุทรเกาหลี ซึ่งทำให้นักลงทุนหันไปลงทุนในสินทรัพย์ปลอดภัยอย่างสกุลเงินเยนกันมากขึ้น
ดอลลาร์แข็งค่าขึ้นเมื่อเทียบกับเยน ที่ระดับ 108.72 เยน จากระดับ 108.550 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9976 ฟรังก์สวิส จากระดับ 0.9962 ฟรังก์สวิส
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0721 ดอลลาร์จ กระดับ 1.0729 ดอลลาร์ ในขณะที่ปอนด์อ่อนค่าลงแตะ 1.2790 ดอลลาร์ จากระดับ 1.2841 ดอลลาร์ และดอลลาร์ออสเตรเลียอ่อนค่าลงที่ระดับ 0.7499 ดอลลาร์ จากระดับ 0.7558 ดอลลาร์